សភា​តួកគី​បាន​អនុញ្ញាត​ឲ្យ​ពង្រាយ​កងទ័ព​តួកគី​នៅ​​លីប៊ី
រដ្ឋាភិបាល​ក្រុង​ទ្រីប៉ូលី​របស់​លោក ​Fayez Sarraj​ នាយក​រដ្ឋមន្រ្តី​លីប៊ី​បាន​ព្យាយាម​ទប់ទល់​ការ​វាយ​លុក​ដែល​បាន​ចាប់​ផ្តើម​កាលពី​ខែ​មេសា​ដោយ​ឧត្តមសេនីយ៍ ​Khalifa Haftar ដែល​មាន​ការគាំទ្រ​ពី​​គូប្រជែង​របស់​តួកគី​​ក្នុង​តំបន់​គឺ​ប្រទេស​អេហ្ស៊ីប ​អារ៉ាប់ប៊ីសាអូឌីត និង​អេមីរ៉ាត់​អារ៉ាប់​រួម។​ 
សភាតួកគីបានអនុញ្ញាតឲ្យពង្រាយកងទ័ពតួកគីនៅប្រទេសលីប៊ីដើម្បីគាំទ្ររដ្ឋាភិបាលដែលគាំទ្រដោយអ.ស.ប.នៅក្នុងចម្បាំងដណ្តើមយករដ្ឋធានីទ្រីប៉ូលី។ លោក Mustafa Sentop ប្រធានសភាតួកគីបាននិយាយថា សភាបានអនុម័តច្បាប់នេះដោយសំឡេង ៣២៥ ទល់នឹង ១៨៤ កាលពីថ្ងៃព្រហស្បតិ៍ ដែលអនុញ្ញាតការដាក់ពង្រាយកងទ័ពនេះ។ ច្បាប់នេះត្រូវបានអនុម័ត ទោះបីជាគ្មានការគាំទ្រពីក្រុមប្រឆាំងធំៗ ទាំងអស់នៅក្នុងប្រទេសតួកគីក៏ដោយ។ វិធានការនេះផ្តល់អាណត្តិមួយឆ្នាំឱ្យរដ្ឋាភិបាលលោកប្រធានាធិបតី Tayyip Erdogan បញ្ជូនកងទ័ពទៅប្រទេសលីប៊ីដែលជំរុញឱ្យមានក្តីបារម្ភថា កងទ័ពតួកគីអាចបង្កើនជម្លោះនិងធ្វើឱ្យមានអស្ថិរភាពក្នុងតំបន់។ រដ្ឋាភិបាលក្រុងទ្រីប៉ូលីរបស់លោក Fayez Sarraj នាយករដ្ឋមន្រ្តីលីប៊ីបានព្យាយាមទប់ទល់ការវាយលុកដែលបានចាប់ផ្តើមកាលពីខែមេសាដោយឧត្តមសេនីយ៍ Khalifa Haftar ដែលមានការគាំទ្រពីគូប្រជែងរបស់តួកគីក្នុងតំបន់គឺប្រទេសអេហ្ស៊ីប អារ៉ាប់ប៊ីសាអូឌីត និងអេមីរ៉ាត់អារ៉ាប់រួម។ ការប្រយុទ្ធគ្នានេះអាចបង្កើតភាពវឹកវរនៅក្នុងប្រទេសលីប៊ីដែលជាគូប្រជែងក្នុងជម្លោះឆ្នាំ២០១១ ដែលនាំឱ្យលោក Moammar Gadhafi ដែលជាបុរសខ្លាំងត្រូវបណ្តេញចេញពីតំណែងហើយត្រូវសម្លាប់។ លោក Erdogan បាននិយាយកាលពីខែមុនថា នាយករដ្ឋមន្ត្រីលីប៊ីលោក Sarraj បានសុំឲ្យដាក់ពង្រាយកងទ័ពតួកគី បន្ទាប់ពីមេដឹកនាំទាំងពីរបានចុះហត្ថលេខាលើកតិកាសញ្ញាយោធាដែលអនុញ្ញាតឱ្យប្រទេសតួកគីបញ្ជូនអ្នកជំនាញនិងបុគ្គលិកយោធាទៅប្រទេសអាហ្វ្រិកខាងជើងនេះ។ កិច្ចព្រមព្រៀងនេះធ្វើឡើងបន្ទាប់ពីមានកិច្ចព្រមព្រៀងស្តីពីព្រំដែនសមុទ្ររវាងប្រទេសតួកគីនិងលីប៊ីដែលបានធ្វើឱ្យមានការប្រឆាំងនៅក្នុងតំបន់និងលើសពីនេះ។ ព័ត៌មានលម្អិតអំពីពេលវេលានិងវិសាលភាពនៃការពង្រាយទ័ពនេះមិនទាន់កំណត់ទេ។ ភ្លាមៗបន្ទាប់ពីការអនុម័តសេចក្តីព្រាងច្បាប់នោះ  ការិយាល័យរបស់លោក Erdogan បានចេញសេចក្តីថ្លែងការណ៍មួយដោយនិយាយថា លោក Erdogan និងប្រធានាធិបតីអាមេរិកលោកដូណាល់ត្រាំបានពិភាក្សាអំពីជម្លោះនៅក្នុងប្រទេសលីប៊ីនិងស៊ីរីនិង«សារៈសំខាន់នៃកិច្ចការទូតក្នុងការដោះស្រាយបញ្ហាក្នុងតំបន់»៕